CELEX: 52017PC0170
Language: hr
Date: 2017-05-15
Title: Prijedlog PROVEDBENE ODLUKE VIJEĆA o ovlašćivanju Ujedinjene Kraljevine, u skladu s člankom 19. Direktive 2003/96/EZ, da primjenjuje snižene razine oporezivanja na pogonska goriva koja se troše na otocima Vanjskih i Unutrašnjih Hebrida, Sjevernim otocima (Northern Isles), otocima estuarija rijeke Clyde i otočju Scilly

EUROPSKA KOMISIJA
            Bruxelles, 15.5.2017.
            COM(2017) 170 final
            2017/0079(NLE)
            Prijedlog
            PROVEDBENE ODLUKE VIJEĆA
            o ovlašćivanju Ujedinjene Kraljevine, u skladu s člankom 19. Direktive 2003/96/EZ, da primjenjuje snižene razine oporezivanja na pogonska goriva koja se troše na otocima Vanjskih i Unutrašnjih Hebrida, Sjevernim otocima (Northern Isles), otocima estuarija rijeke Clyde i otočju Scilly
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Oporezivanje energenata i električne energije u Uniji uređeno je Direktivom Vijeća 2003/96/EZ
                  1
                (dalje u tekstu „Direktiva o oporezivanju energije” ili „Direktiva”).
            
            
               U skladu s člankom 19. stavkom 1. Direktive, dodatno odredbama predviđenima ponajprije njezinim člancima 5., 15. i 17., Vijeće, djelujući jednoglasno na prijedlog Komisije, može ovlastiti bilo koju državu članicu da uvede daljnja oslobođenja ili sniženja razine oporezivanja radi provođenja pojedinih politika.
            
            
               •Razlozi i ciljevi prijedloga
            
            
               Cilj je ovog prijedloga odobriti Ujedinjenoj Kraljevini Velike Britanije i Sjeverne Irske (UK) daljnju primjenu snižene stope trošarine na pogonska goriva (tj. bezolovni benzin i plinsko ulje) na svim otocima Vanjskih i Unutrašnjih Hebrida, Sjevernim otocima (Northern Isles), otocima estuarija rijeke Clyde (koji su svi smješteni nasuprot škotskoj obali) te na otočju Scilly (koje je smješteno nasuprot jugozapadnoj obali Engleske). Prema informacijama koje je dostavila Ujedinjena Kraljevina prosječna cijena goriva na područjima koja bi trebala ostvarivati pogodnosti od mjere veća je za 0,10 GBP (približno 0,12 EUR) po litri nego u drugim dijelovima zemlje. Cijene su na tim područjima više zbog viših troškova transporta i distribucije te malobrojnijeg stanovništva. Cilj je mjere donekle ublažiti visoke troškove pogonskih goriva na navedenim područjima.
            
            
               Člankom 19. stavkom 1. Direktive predviđeno je da Vijeće, djelujući jednoglasno na prijedlog Komisije, može ovlastiti bilo koju državu članicu da uvede daljnja oslobođenja ili sniženja razine oporezivanja radi provođenja pojedinih politika.
            
            
               Provedbenom odlukom Vijeća 2011/776/EU Ujedinjena Kraljevina ovlaštena je da do 30. listopada 2017. na određenim otocima primjenjuje snižene razine oporezivanja na bezolovni benzin i plinsko ulje koje se upotrebljava kao pogonsko gorivo. Dopisom od 16. rujna 2016. i dodatnim informacijama poslanima 16. prosinca 2016., u skladu s člankom 19. Direktive, nadležna tijela Ujedinjene Kraljevine zatražila su od Komisije da produlji primjenu snižene stope. Snižena stopa trošarine na gorivo bit će niža za 0,05 GBP (približno 0,06 EUR) po litri u odnosu na standardnu stopu za Ujedinjenu Kraljevinu (0,58 GBP ili približno 0,67 EUR)
                  2
               . To bi značilo da bi snižena stopa i dalje bila znatno iznad trenutačne najniže stope na 1000 l goriva u EU-u koja iznosi 359 EUR za bezolovni benzin i 330 EUR za plinsko ulje.
            
            
               Ujedinjena Kraljevina zatražila je da se snižena stopa odobri na razdoblje od šest godina, što je najdulje razdoblje predviđeno člankom 19. stavkom 2. Direktive.
            
            
               Prema navodima nadležnih tijela Ujedinjene Kraljevine cijena goriva na škotskim otocima viša je za približno 0,10 GBP (oko 0,12 EUR) po litri od prosječne cijene u ostalim dijelovima Ujedinjene Kraljevine. Sniženjem od 0,05 GBP (oko 0,06 EUR) po litri ne bi se pokrila cijela razlika u cijeni, ali bi se potrošačima donekle nadoknadila viša cijena koju moraju plaćati. 
            
            
               Viša cijena posljedica je dodatnih troškova prodaje goriva u tim regijama. Nadležna tijela Ujedinjene Kraljevine navode dva glavna razloga tim višim troškovima: 
            
            
               (1)veći troškovi prijevoza i distribucije za dovod goriva na otoke zbog dodatnih troškova prijevoza brodom/kamionom (veća udaljenost i dulje trajanje), troškovi trajekta, operativni troškovi terminala i premija za dobavljače zbog isporuke malih količina goriva. Nasuprot tome, gotovo sva kopnena područja Engleske i Walesa udaljena su manje od 100 milja (oko 160 km) od barem jedne rafinerije te se mogu izravno opskrbljivati cestovnim cisternama. Procjenjuje se da su troškovi prijevoza na škotske otoke viši za najmanje 0,03 GBP po litri od troškova u kopnenom dijelu Škotske;
            
            
               (2)zbog malobrojnog stanovništva koje se opskrbljuje (103 801 osoba u dobi od 16 ili više godina na 100 otoka) i male količine goriva koje se prodaje po lokaciji fiksni se troškovi moraju rasporediti na mali opseg prodaje. Promatrano u kontekstu, u tim područjima postoji ukupno 70 postaja za opskrbu gorivom. Fiksni troškovi za osoblje, najam, naknade, grijanje, rasvjetu, vodu, održavanje i popravak moraju biti uključeni u konačnu cijenu goriva na benzinskoj postaji izraženu u penijima po litru. Prosječna količina goriva prodana po lokaciji na otocima Shetland, Orkney te na Hebridima varira između 0,25 i 0,6 milijuna litara godišnje, u usporedbi s 3,8 milijuna litara u ostalim dijelovima Škotske. Da bi se pokrili troškovi održavanja postaja za opskrbu gorivom, za prodaju 0,25 – 0,6 milijuna litara bila bi potrebna marža od 0,07 do 0,15 GBP po litri u odnosu na maržu od 0,033 GBP po litri na prodaju od 3,8 milijuna litara.
            
            
               Prema navodima nadležnih tijela Ujedinjene Kraljevine nepovoljan položaj zbog viših cijena prouzročenih povećanim jediničnim troškom ima velik utjecaj na lokalno stanovništvo jer mnogi stanovnici moraju motornim vozilima prelaziti velike udaljenosti da bi stigli do obližnjeg urbanog središta zbog toga što često ovise o osobnom prijevozu i što su područja koja bi trebala ostvarivati pogodnosti od mjere područja s razmjerno niskim prihodima. 
            
            
               Provedba mjere
            
            
               U Ujedinjenoj Kraljevini trošarina na pogonska goriva naplaćuju se u trenutku izlaska goriva iz rafinerije, trenutku uvoza ili napuštanja trošarinskog skladišta. U tom bi trenutku teško bilo odrediti količinu goriva namijenjenog prihvatljivim regijama.
            
            
               Stoga će se olakšica obračunavati na prodajnom mjestu na otocima koji ispunjavaju uvjete te će se time izbjeći svaki rizik od preusmjeravanja goriva na koje se obračunava snižena trošarinska stopa. Poduzeća za maloprodaju goriva na otocima registrirala bi se u Poreznom i carinskom uredu Njezina Veličanstva (HMRC) kao ovlaštena maloprodajna mjesta te bi bila obvezna cijenu litre goriva sniziti za iznos trošarinske olakšice. Zauzvrat bi imala pravo od HMRC-a tražiti povrat trošarine, periodično i na temelju količina prodanog goriva u litrama.
            
            
               Područje primjene
            
            
               Područje primjene mjere obuhvaća sve otoke Vanjskih i Unutrašnjih Hebrida, Sjeverne otoke (Northern Isles), otoke estuarija rijeke Clyde (koji su svi smješteni nasuprot škotskoj obali) te otočje Scilly (smješteno nasuprot jugozapadnoj obali Engleske). Mjera je usmjerena na sve kupnje: pogodnost niže porezne stope ostvarit će i osobe koje kupuju u osobne svrhe i one koje kupuju u komercijalne svrhe. Prema informacijama koje su dostavila nadležna tijela Ujedinjene Kraljevine, od vozila homologiranih na otocima tijekom 2016. 86 % je bilo u privatnom vlasništvu, a 14 % u vlasništvu poduzeća.
            
         
         
            
               Argumenti nadležnih tijela Ujedinjene Kraljevine o utjecaju mjere na unutarnje tržište
            
            
               Nadležna tijela Ujedinjenje Kraljevine ne smatraju da bi mjera narušila pravilno funkcioniranje unutarnjeg tržišta. Najveće organizacije na otocima tijela su javnog sektora kao što su lokalna vijeća i pružatelji zdravstvenih usluga. Postoji širok raspon poduzeća na otocima, ali obično imaju manji promet od prosječnog u Ujedinjenoj Kraljevini. Prema navodima nadležnih tijela Ujedinjene Kraljevine prosječni je promet poduzeća u dotičnim područjima približno 1,4 milijuna GBP u usporedbi s prosječnim prometom Ujedinjene Kraljevine koji je približno 5,7 milijuna GBP.
            
            
               Ujedinjena Kraljevina naglašava da oslobođenje ne pokriva punu razliku troškova između otoka i kopnenog dijela Ujedinjene Kraljevine te ne bi bilo ekonomski isplativo da ljudi putuju s kopna na otoke kako bi iskoristili pogodnost ovog posebnog sustava.
            
            
               Osim toga, prema mišljenju Ujedinjene Kraljevine, poduzetnici koji ostvaruju pogodnost od mjere mali su natjecatelji na tržištima na kojima posluju.
            
            
               Postojeće odredbe u području prijedloga
            
            
               Direktiva Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije.
            
            
               •Dosljednost s postojećim odredbama politike u određenom području
            
            
               Procjena mjere na temelju članka 19. Direktive 2003/96/EZ
            
            
               Provođenje pojedinih politika
            
            
               Tekst članka 19. stavka 1. prvog podstavka Direktive glasi: 
            
            
               Dodatno odredbama u prethodnim člancima, posebno člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja radi provođenja pojedinih politika.
            
            
               Mjera koju je predvidjela Ujedinjena Kraljevina sastoji se od smanjenja trošarine na pogonska goriva kojim se opskrbljuju određeni dijelovi njezina državnog područja, odnosno svi otoci Vanjskih i Unutrašnjih Hebrida, Sjeverno otočje, otoci estuarija rijeke Clyde (koji su svi smješteni nasuprot škotske obale) te otočje Scilly (koje je smješteno nasuprot jugozapadne obale Engleske). Cilj je približiti cijene na benzinskim postajama na tim područjima prosječnim cijenama u Ujedinjenoj Kraljevini. Razlog su viših jediničnih cijena, a time i viših cijena na benzinskim postajama na tim područjima, viši troškovi prijevoza i distribucije te niže ekonomije razmjera.
            
            
               Može se zaključiti da se želja za primjenom snižene stope trošarina na pogonska goriva na predmetnim područjima zbog njihovih posebnih geografskih okolnosti temelji na provođenju pojedinih politika.
            
            
               •Dosljednost u odnosu na druge politike Unije
            
            
               Cilj je mjere djelomično kompenzirati više jedinične cijene goriva na otocima, a time i cijene na benzinskim postajama, s pomoću izravne trošarinske olakšice na prodajnom mjestu.
            
            
               Mjera je ograničena na razinu potrebnu za ostvarenje tog cilja. Konkretno, olakšica je ograničena na (relativno malu) količinu goriva koje se prodaje na otocima.
            
            
               Osim toga, iznos olakšice i dalje će biti niži od dodatnih troškova prodaje goriva u tim regijama i isto tako niži od razlike između cijena goriva koje se tamo primjenjuju i onih koje se primjenjuju u kopnenom dijelu zemlje.
            
            
               S tim u vezi Komisija napominje da će se stopa trošarine sniziti za 0,05 GBP po litri proizvoda. Međutim, prema informacijama koje su dostavila nadležna tijela Ujedinjene Kraljevine, dodatni su troškovi prijevoza za obuhvaćena područja viši 0,03 GBP po litri od prosjeka u Ujedinjenoj Kraljevini, a procjenjuje se da su troškovi upravljanja benzinskim postajama viši zbog čega je dodatak na cijenu približno 0,07  do 0,15 GBP po litri u usporedbi s prosječnom cijenom u Ujedinjenoj Kraljevini od 0,033 GBP po litri.
            
            
               Prema tome, fiskalni poticaj za učinkovitu upotrebu energije održava se na razini koja je barem jednaka onoj koja prevladava na kopnu.
            
            
               Naposljetku, porezno opterećenje na gorivo potrošeno na predmetnim geografskim područjima i dalje će unatoč olakšici biti iznad najnižih razina oporezivanja utvrđenih u Direktivi 2003/96/EZ.
            
         
         
            
               Mjera je sukladna politikama Unije u području zdravstva, okoliša, energetike i prometa. 
            
            
               U navedenim okolnostima mjera je prihvatljiva i u pogledu pravilnog funkcioniranja unutarnjeg tržišta i potrebe da se osigura pošteno tržišno natjecanje. Ne očekuje se da će se privlačenjem potrošačâ izvan tih područja promijeniti trend potrošnje goriva, osobito zbog otočnog položaja područjâ na koja se primjenjuje i umjerenog sniženja stope.
            
            
               Nakon sniženja koje su predvidjela nadležna tijela Ujedinjene Kraljevine, razina oporezivanja bezolovnog benzina i plinskog ulja na predmetnim područjima i dalje će biti u skladu s najnižom razinom oporezivanja prema članku 7. Direktive 2003/96/EZ. Ako mjera ispunjava uvjete utvrđene u članku 44. Uredbe o općem skupnom izuzeću (EZ) br. 651/2014/EU
                  3
               , kao i opći uvjet utvrđen u njoj, mjera je obuhvaćena područjem primjene te Uredbe te je prema tome izuzeta od obveze prethodne prijave.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 19. Direktive Vijeća 2003/96/EZ.
            
            
               •Supsidijarnost (za neisključivu nadležnost) 
            
            
               Područje neizravnog oporezivanja obuhvaćeno člankom 113. Ugovora o funkcioniranje Europske unije samo po sebi nije u isključivoj nadležnosti EU-a u smislu članka 3. Ugovora.
            
            
               Međutim, u skladu s člankom 19. Direktive 2003/96/EZ Vijeću je u okviru sekundarnog prava dana isključiva nadležnost za ovlašćivanje države članice da uvede daljnja oslobođenja ili sniženja u smislu te odredbe. Stoga države članice ne mogu preuzeti ulogu Vijeća. Prema tome, načelo supsidijarnosti ne može se primijeniti na ovu provedbenu odluku. Prijedlog je stoga u skladu s načelom supsidijarnosti.
            
            
               •Proporcionalnost
            
            
               Prijedlog je u skladu s načelom proporcionalnosti. Sniženje poreza ne prelazi razinu koja je nužna za postizanje predmetnog cilja.
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post evaluacija/provjera primjerenosti postojećeg zakonodavstva
            
            
               
                  Nije potrebna evaluacija postojećeg zakonodavstva zbog ove mjere.
               
            
            
               •Savjetovanja s dionicima
            
            
               Ovaj prijedlog ne zahtijeva savjetovanja s dionicima; temelji se na zahtjevu koji je podnijela Ujedinjena Kraljevina i odnosi se samo na tu državu članicu.
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
         
         
            
               •Procjena učinka
            
            
               
                  Ovaj se prijedlog odnosi na ovlašćivanje pojedine države članice na njezin zahtjev te stoga procjena učinka nije potrebna.
               
            
            
               •Primjerenost propisa i pojednostavljivanje
            
            
               
                  Mjerom se ne predviđa pojednostavljivanje. Ona se temelji na zahtjevu koji je podnijela Ujedinjena Kraljevina i odnosi se samo na tu državu članicu.
               
            
            
               •Temeljna prava
            
            
               
                  Mjerom se ne utječe na temeljna prava.
               
            
            
               4.UTJECAJ NA PRORAČUN
            
            
               Mjerom se EU-u ne nameće financijsko ili upravno opterećenje. Prijedlog stoga ne utječe na proračun EU-a.
            
            
               5.OSTALI DIJELOVI
            
            
               •Detaljno obrazloženje posebnih odredbi prijedloga
            
            
               
                  Članak 1. – Ujedinjenoj Kraljevini bit će odobrena daljnja primjena snižene stope trošarine na pogonska goriva (točnije, benzin i plinsko ulje) na svim otocima Vanjskih i Unutrašnjih Hebrida, Sjevernim otocima (Northern Isles), otocima estuarija rijeke Clyde (koji su svi smješteni nasuprot škotskoj obali) te na otočju Scilly (koje je smješteno nasuprot jugozapadnoj obali Engleske).
               
               
                  Razina oporezivanja nakon sniženja ne smije ni u jednom trenutku biti niža od najnižih razina za EU utvrđenih Direktivom 2003/96/EZ, a sniženje bi se primjenjivalo na sve stanovnike te regije.
               
               
                  Mjerom bi se pomoglo regijama u nepovoljnom položaju ublažiti više troškove goriva prouzročene geografskim položajem otoka. 
               
               
                  Članak 2. – Zatraženo ovlaštenje odobrava se s učinkom od 1. studenoga 2017. na razdoblje od šest godina, kako je Ujedinjena Kraljevina zatražila.
               
            
            
               Budući da je Ujedinjena Kraljevina 29. ožujka 2017. obavijestila da namjerava napustiti Uniju, u skladu s člankom 50. Ugovora o Europskoj uniji Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od obavijesti iz stavka 2., osim ako Europsko vijeće, u dogovoru s Ujedinjenom Kraljevinom, odluči produljiti to razdoblje. Zbog toga i ne dovodeći u pitanje bilo koje odredbe sporazuma o povlačenju, ova se Odluka Vijeća primjenjuje samo do trenutka kad Ujedinjena Kraljevina prestane biti država članica.
            
            
               2017/0079 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o ovlašćivanju Ujedinjene Kraljevine, u skladu s člankom 19. Direktive 2003/96/EZ, da primjenjuje snižene razine oporezivanja na pogonska goriva koja se troše na otocima Vanjskih i Unutrašnjih Hebrida, Sjevernim otocima (Northern Isles), otocima estuarija rijeke Clyde i otočju Scilly
            
            
               VIJEĆE EUROPSKE UNIJE,
            
         
         
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                  4
               , a posebno njezin članak 19.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom od 16. rujna 2016. Ujedinjena Kraljevina zatražila je ovlaštenje za primjenu snižene stope trošarine na plinsko ulje i bezolovni benzin u skladu s člankom 19. Direktive 2003/96/EZ na otocima Vanjskih i Unutrašnjih Hebrida, Sjevernim otocima (Northern Isles), otocima estuarija rijeke Clyde (koji su svi smješteni nasuprot škotskoj obali) te na otočju Scilly (koje je smješteno nasuprot jugozapadnoj obali Engleske). Ujedinjena Kraljevina dostavila je dodatne informacije 16. prosinca 2016.
            
            
               (2)Na tim su područjima cijene plinskog ulja i bezolovnog benzina više od prosječnih cijena u ostatku državnog područja Ujedinjene Kraljevine, zbog čega su lokalni potrošači goriva u nepovoljnom položaju. Te su razlike u cijenama prouzročene dodatnim jediničnim troškovima zbog geografskog položaja otoka, njihove niske gustoće naseljenosti te isporuke relativno malih količina goriva.
            
            
               (3)Sniženje poreza neće premašiti razinu koja je nužna kako bi se nadoknadili dodatni jedinični troškovi koje snose potrošači u dotičnim geografskim područjima.
            
            
               (4)Snižene stope trošarine bit će iznad najnižih razina utvrđenih člankom 7. Direktive 2003/96/EZ. 
            
            
               (5)S obzirom na otočni karakter područjâ na koje se primjenjuje te na umjereno sniženje stopa mjera neće prouzročiti dodatne vožnje čija je jedina svrha opskrba pogonskim gorivom.
            
            
               (6)Prema tome, mjera je prihvatljiva u pogledu pravilnog funkcioniranja unutarnjeg tržišta i potrebe da se osigura pošteno tržišno natjecanje te je sukladna politikama Europske unije u području zdravstva, okoliša, energetike i prometa.
            
            
               (7)Iz članka 19. stavka 2. Direktive 2003/96/EZ proizlazi da svako ovlaštenje u skladu s tim člankom mora biti strogo vremenski ograničeno. Kako bi se dotičnim poduzećima i potrošačima pružio dostatan stupanj sigurnosti, ovlaštenje se odobrava na razdoblje od šest godina. Ovom se Odlukom ne dovodi u pitanje primjena pravila Unije o državnim potporama.
            
            
               (8)Budući da je Ujedinjena Kraljevina 29. ožujka 2017. obavijestila da namjerava napustiti Uniju, u skladu s člankom 50. Ugovora o Europskoj uniji Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od obavijesti iz stavka 2., osim ako Europsko vijeće, u dogovoru s Ujedinjenom Kraljevinom, odluči produljiti to razdoblje. Zbog toga i ne dovodeći u pitanje bilo koje odredbe sporazuma o povlačenju, ova se Odluka Vijeća primjenjuje samo do trenutka kad Ujedinjena Kraljevina prestane biti država članica,
            
            
               DONIJELO JE OVU ODLUKU: 
            
            
               Članak 1.
            
            
               Ujedinjena Kraljevina ovlašćuje se za primjenu sniženih stopa oporezivanja na bezolovni benzin i plinsko ulje koji se upotrebljavaju kao pogonsko gorivo na svim otocima Vanjskih i Unutrašnjih Hebrida, Sjevernom otočju (Northern Isles), otocima estuarija rijeke Clyde i otočju Scilly.
            
            
               Sniženje nacionalne razine oporezivanja bezolovnog benzina i plinskog ulja ne smije biti veće od dodatnog troška pri maloprodaji na tim geografskim područjima u usporedbi s prosječnim troškom pri maloprodaji u Ujedinjenoj Kraljevini te ne smije iznositi više od 50 GBP na 1000 l proizvoda.
            
            
               Članak 2.
            
            
               Ova je Odluka primjenjiva od 1. studenoga 2017. te prestaje važiti 31. listopada 2023.
            
            
               Članak 3.
            
            
               Ova je Odluka upućena Ujedinjenoj Kraljevini Velike Britanije i Sjeverne Irske.
            
         
         
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Direktiva Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije, SL L 283, 31.10.2003., str. 51.
               
               
                  
                     (2)
                  Ujedinjena Kraljevina primjenjuje istu stopu trošarine na benzin i plinsko ulje koji se upotrebljavaju kao pogonsko gorivo. 674 EUR na 1 000 l (podaci iz srpnja 2016.)
               
               
                  
                     (3)
                  Uredba Komisije 651/2014/EU o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014., str. 1. – 78.).
               
               
                  
                     (4)
                  SL L 283, 31.10.2003., str. 51.